Nycticebus javanicus

Nycticebus javanicus (edo Javako loria) Lorisidae familiako primate estrepsirrino bat da, Indonesiako Java uhartearen mendebaldean eta erdialdean dagoena. Hasieran espezie berezitu bezala deskribatu bazen ere, Nycticebus coucangen subespezietzat hartu zen denbora askoan, harik eta 2000ko hamarkadan bere morfologia eta genetika berriro aztertu eta espezie bereizia zela zehaztu zen arte. N. coucang eta N. bengalensis loriarekin lotuta dago. Espeziea aldakorra da ilearen luzeraren eta, neurri txikiagoan, kolorearen arabera.

Kopetan diamante baten itxura ematen dion marra bat du. 5,6 eta 6,8 kilogramo bitarte pisatzen du. Loris guztiak bezala, espezie zuhaiztar bat da, eta poliki-poliki mugitzen da lianetan zehar, zuhaitz batetik bestera salto egin beharrean. Batez ere lehen eta bigarren mailako basoetan bizi da, baina banbu, mangladi eta kakao-landaketetan ere aurki daiteke. Fruta, muskerrak eta arrautzak jaten ditu, adarretan lo egiten du (batzuetan taldean) eta normalean bakarrik edo bikotekidearekin ikusten da.

Javako loriaren populazioa etengabe murrizten ari da ezkutuko ehizagatik, animalia exotikoen salerosketagatik eta medikuntza tradizionalarekin lotutako ikerketak egiteko erabiltzen dutelako. Loris populazioek dentsitate txikia dute, eta pairatzen duten mehatxu handienetako bat habitata suntsitzea da. Hori dela eta, Natura Kontserbatzeko Nazioarteko Batasunak (UICN) galzorian dagoen espezie gisa katalogatzen du, eta desagertzeko aukera gehien duten munduko 25 primate zerrendan (2008-2010) sartu zen. Nahiz eta Indonesiako legeak babesten duen eta babestutako hainbat eremutan dagoen, isileko ehiza jarraitua eta animaliak babesteko legeak nekez aplikatzen dira toki mailan.

 Kanpo estekak 

Kategoria:1812. urtean deskribatutako animaliak
Kategoria:Lorisidae